अतिक्रमण हटाने में पक्षपात पूर्ण व्यवहार का आरोप लगाया
भास्कर न्यूज | रायपुर मारवाड़
कालबकलां ग्राम की एक विधवा ने बुधवार को मुख्य सचिव सहित संबंधित अधिकारियों को पत्र भेजकर अतिक्रमण हटाने की कार्रवाई में पक्षपातपूर्ण रवैया अपनाने का आरोप लगाते हुए कार्रवाई की मांग की। ग्राम पंचायत कालब कलां निवासी कमलादेवी भांड ने मुख्य सचिव, सचिव दलित पिछड़ा वर्ग विभाग जयपुर एवं संभागीय आयुक्त सहित अन्य अधिकारियों को पत्र भेजकर बताया कि उसका मकान एवं बाड़ा कालब कलां-जस्सा खेड़ा मार्ग पर है। उसके मकान के आस पास ही अन्य मकान एवं दुकानें भी स्थित हैं। मंगलवार को अतिक्रमण हटाने की कार्रवाई के दौरान उसके पक्के मकान को तो तोड़ दिया गया, मगर उसके मकान के पास ही अतिक्रमण कर बनाई गई दुकानों मकान को नहीं तोड़ा गया।
hin_Deva bho_Deva hin_Deva